钦定古今图书集成/明伦汇编/闺媛典/第059卷 > 刘氏二女
## 钦定古今图书集成/明伦汇编/闺媛典/第059卷 > 刘氏二女

按《明外史列女传》：“刘氏二女，兴化人。嘉靖四十一年，
与里中妇同为倭所掠，系路傍祠中。倭饮酣，遍视系
中，得二女，问之，姊妹也。姊年十七，有殊姿，倭先取姊，
姊厉声曰：‘我名家女也，肯污贼乎’？倭微笑慰之曰：‘若
从我，当询父母归汝’。女曰：‘父母未可知，此时尚论归
耶’？倭知其不从，尚抚背作款曲状，女怒大骂。时黄昏”，
倭方纵火，女即赴火死。已复侵其妹，妹又大骂。倭露
刃胁之，不为动，曰：“欲杀即杀。”倭欲强犯之，女绐曰：“吾
固愿从，俟姊骨烬乃可，否则不忍也。”倭喜负薪益火。
火炽，女又赴火死。同时死者四十七人，二女为最。